b'\n_START_ARTICLE_\nTaiteen v\xc3\xa4\xc3\xa4rent\xc3\xa4minen\n_START_PARAGRAPH_\nTaiteen v\xc3\xa4\xc3\xa4rent\xc3\xa4minen tarkoittaa teosten tekemist\xc3\xa4 ja varsinkin myymist\xc3\xa4 niin, ett\xc3\xa4 ne attribuoidaan toisen, yleens\xc3\xa4 kuuluisan taiteilijan tekemiksi. Taiteen v\xc3\xa4\xc3\xa4rent\xc3\xa4minen on taloudellisesti houkuttelevaa, joskin nykyaikaiset ajoitustekniikat kuten radiohiiliajoitus sek\xc3\xa4 infrapuna- ja r\xc3\xb6ntgentutkimus auttavat v\xc3\xa4\xc3\xa4renn\xc3\xb6sten paljastamisessa.\n_START_SECTION_\nHistoriaa\n_START_PARAGRAPH_\nTaidetta on sanottu v\xc3\xa4\xc3\xa4rennetyn kaikissa sivistyneiss\xc3\xa4 kulttuureissa kaikkina aikoina. Eniten on v\xc3\xa4\xc3\xa4rennetty niit\xc3\xa4 asioita, joita on eniten arvostettu, kuten Egyptin faaraoiden aikaisia koruja, antiikin aikaisia veistoksia, keskiaikaisia pyh\xc3\xa4inj\xc3\xa4\xc3\xa4nn\xc3\xb6ksi\xc3\xa4 ja renessanssiajan maalauksia sek\xc3\xa4 nykyaikana kuuluisien taiteilijoiden teoksia, joista maksetaan suuria summia._NEWLINE_Antiikin aikana taiteen v\xc3\xa4\xc3\xa4rent\xc3\xa4minen oli helppoa, koska v\xc3\xa4limatkat olivat pitki\xc3\xa4, kuljetukset hitaita ja tiedonkulku heikkoa. Antiikin Kreikassa jotkut tunnetut taiteilijat myiv\xc3\xa4t v\xc3\xa4hemm\xc3\xa4n tunnettujen taiteilijoiden t\xc3\xb6it\xc3\xa4 ominaan ja saivat niist\xc3\xa4 n\xc3\xa4in paremman hinnan. Antiikin Roomassa kopioitiin paljon kreikkalaisia veistoksia ja esitettiin ne joko roomalaisina tai alkuper\xc3\xa4isin\xc3\xa4 kreikkalaisina. My\xc3\xb6s maalauksia kopioitiin ja v\xc3\xa4itettiin niiden tulleen Kreikasta Sisilian kautta Italiaan Marcelluksen voittojen yhteydess\xc3\xa4. Oletettavasti tuon aikaiset ostajat tiesiv\xc3\xa4t, etteiv\xc3\xa4t veistokset olleet alkuper\xc3\xa4isi\xc3\xa4, eik\xc3\xa4 taiteilijan henkil\xc3\xb6llisyydell\xc3\xa4 ollut ostajalle viel\xc3\xa4 tuolloin suurta merkityst\xc3\xa4._NEWLINE_1400-luvun Euroopassa ihannoitiin antiikin Kreikan veistoksia. Sen seurauksena niit\xc3\xa4 alettiin my\xc3\xb6s v\xc3\xa4\xc3\xa4rent\xc3\xa4\xc3\xa4, etenkin niin sanotun arkaaisen kauden aikaisia veistoksia 1500-luvulta eaa. Renessanssiaikana 1500-luvulla alkoi muotoutua nykyinen k\xc3\xa4sitys aidon ja v\xc3\xa4\xc3\xa4rennetyn ty\xc3\xb6n erosta, kun taideteoksen tekij\xc3\xa4n lahjoihin ruvettiin kiinnitt\xc3\xa4m\xc3\xa4\xc3\xa4n huomiota. Taiteilijat alkoivat signeerata t\xc3\xb6it\xc3\xa4\xc3\xa4n, ja heit\xc3\xa4 ryhdyttiin pit\xc3\xa4m\xc3\xa4\xc3\xa4n luovina individualisteina. Taidekokoelmien kasvun my\xc3\xb6t\xc3\xa4 lis\xc3\xa4\xc3\xa4ntyiv\xc3\xa4t my\xc3\xb6s v\xc3\xa4\xc3\xa4renn\xc3\xb6kset, etenkin ulkoveistosten v\xc3\xa4\xc3\xa4rent\xc3\xa4minen. Puuveistoksia v\xc3\xa4\xc3\xa4rennettiin etenkin saksalaisessa gotiikassa ja renessanssiveistoksissa, vaikka puuta onkin ollut vaikea v\xc3\xa4\xc3\xa4rent\xc3\xa4\xc3\xa4 vanhan n\xc3\xa4k\xc3\xb6iseksi. Renessanssiajan tunnettuihin v\xc3\xa4\xc3\xa4rent\xc3\xa4jiin kuului my\xc3\xb6s tunnettuja taiteilijoita kuten Donatello, Andrea del Verrocchio ja Michelangelo._NEWLINE_Albrecht D\xc3\xbcrerin imitaattorit lis\xc3\xa4siv\xc3\xa4t 1500-luvulla D\xc3\xbcrerin nimikirjaimia kuparikaiverruksiinsa, jotta niiden arvo nousisi. Se oli niin yleist\xc3\xa4, ett\xc3\xa4 D\xc3\xbcrer lis\xc3\xa4si er\xc3\xa4\xc3\xa4seen teokseensa tekstin, jossa kirosi toisten ty\xc3\xb6n ja lahjakkuuden imitaattorit ja ry\xc3\xb6st\xc3\xa4j\xc3\xa4t._NEWLINE_Vanhojen maalausten hinnat nousivat 1600-luvulla, kun taidekauppa kehittyi ja taiteen ker\xc3\xa4ilykulttuuri yleistyi. Taiteilijan tuotemerkin tehdastamisesta tuli yleist\xc3\xa4 renessanssi- ja barokkiajalla, ja esimerkiksi Rembrandt usein vain signeerasi ty\xc3\xb6pajallaan oppilaidensa tekemi\xc3\xa4 t\xc3\xb6it\xc3\xa4. Maksuna opetuksesta mestarit saattoivat myyd\xc3\xa4 teokset. Kyse oli enemm\xc3\xa4nkin kunnianosoituksista kuin v\xc3\xa4\xc3\xa4renn\xc3\xb6ksest\xc3\xa4, vaikka osaa kopioista my\xc3\xb6hemmin pidettiinkin mestarin maalaamina._NEWLINE_1700-luvulla jotkut taidekauppiaat alkoivat muutella teosten signeerauksia paremmin myyviksi. Torsoveistoksiin alettiin liitt\xc3\xa4\xc3\xa4 uusia j\xc3\xa4seni\xc3\xa4, sill\xc3\xa4 rikkaat ker\xc3\xa4ilij\xc3\xa4t halusivat kokonaisia veistoksia. Tunnetuimpia 1700-luvun v\xc3\xa4\xc3\xa4rent\xc3\xa4ji\xc3\xa4 oli roomalainen Bartolomeo Cavaceppi, jonka v\xc3\xa4\xc3\xa4renn\xc3\xb6ksi\xc3\xa4 on edelleen museoissa eri puolilla maailmaa. 1700-luvun puoliv\xc3\xa4liss\xc3\xa4 Herculaneumin kaivausten seurauksena markkinoiden kasvaneeseen antiikin kysynt\xc3\xa4\xc3\xa4n alettiin vastata tuottamalla v\xc3\xa4\xc3\xa4renn\xc3\xb6ksi\xc3\xa4._NEWLINE_Kiinalaiset alkoivat v\xc3\xa4\xc3\xa4rent\xc3\xa4\xc3\xa4 veistoksiaan siin\xc3\xa4 vaiheessa, kun ulkomaisia ker\xc3\xa4ilij\xc3\xb6it\xc3\xa4 alkoi saapua maahan vanhoja kiinalaisia veistoksia kyselem\xc3\xa4\xc3\xa4n._NEWLINE_Taidev\xc3\xa4\xc3\xa4renn\xc3\xb6ksist\xc3\xa4 on tullut varsinainen ongelma vasta modernilla ajalla. Viel\xc3\xa4 1700-luvulla oikeaa oli vaikea erottaa hyv\xc3\xa4st\xc3\xa4 v\xc3\xa4\xc3\xa4renn\xc3\xb6ksest\xc3\xa4 verrannaistutkimuksen v\xc3\xa4h\xc3\xa4isyyden, teknisten tutkimusten puuttumisen ja taiteilijakohtaisen dokumentin puutteellisuuden johdosta. Taidekauppiaat alkoivatkin 1800-luvulla huolestua v\xc3\xa4\xc3\xa4renn\xc3\xb6sten valtavasta m\xc3\xa4\xc3\xa4r\xc3\xa4st\xc3\xa4. Erityisen paljon v\xc3\xa4\xc3\xa4rennettiin esimerkiksi Jean-Baptiste Camille Corot\xe2\x80\x99ta._NEWLINE_1900-luvun v\xc3\xa4\xc3\xa4rent\xc3\xa4j\xc3\xa4t tunnetaan paremmin kuin aikaisempien vuosisatojen v\xc3\xa4\xc3\xa4rent\xc3\xa4j\xc3\xa4t. Berliinil\xc3\xa4inen Otto Wacker j\xc3\xa4i vuonna 1928 kiinni Vincent van Goghin teosten suurimittaisesta v\xc3\xa4\xc3\xa4rent\xc3\xa4misest\xc3\xa4. Alankomaalainen Han van Meegeren tunnettiin Vermeerin t\xc3\xb6iden v\xc3\xa4\xc3\xa4rent\xc3\xa4j\xc3\xa4n\xc3\xa4. Brigido Lara v\xc3\xa4\xc3\xa4rensi vanhaa Mesoamerikan intiaanitaidetta. Henri Haddad eli David Stein v\xc3\xa4\xc3\xa4rensi 1960-luvulla Chagalleja ja Picassoja. Brittil\xc3\xa4inen Tom Keating v\xc3\xa4\xc3\xa4rensi noin 2500 maalausta ja piirustusta, jotka myytiin englantilaisissa huutokaupoissa. Elmyr de Hory v\xc3\xa4\xc3\xa4rensi monen tunnetun taiteilijan t\xc3\xb6it\xc3\xa4; h\xc3\xa4nest\xc3\xa4 tuli maailmankuulu Clifford Irvingin kirjoittaman el\xc3\xa4m\xc3\xa4kerran my\xc3\xb6t\xc3\xa4. My\xc3\xb6s v\xc3\xa4\xc3\xa4rent\xc3\xa4j\xc3\xa4 Eric Hebborn tuli kuuluisaksi el\xc3\xa4m\xc3\xa4kertansa ansiosta. Saksalainen Reinhold Hanisch teki teoksia, joita v\xc3\xa4itti Adolf Hitlerin vesiv\xc3\xa4rimaalauksiksi._NEWLINE_Tunnettu v\xc3\xa4\xc3\xa4renn\xc3\xb6sjuttu Suomessa tapahtui 1980-luvun alussa, kun Tapani Luovula joutui oikeuteen myyty\xc3\xa4\xc3\xa4n Thaimaassa teetettyj\xc3\xa4 maalauksia omina t\xc3\xb6in\xc3\xa4\xc3\xa4n sek\xc3\xa4 muuta kautta hankittuja v\xc3\xa4\xc3\xa4renn\xc3\xb6ksi\xc3\xa4._NEWLINE_Tiett\xc3\xa4v\xc3\xa4sti ensimm\xc3\xa4inen tapaus, jossa kokonainen taiden\xc3\xa4yttely on muodostettu aidoiksi teoksiksi v\xc3\xa4itetyist\xc3\xa4 v\xc3\xa4\xc3\xa4renn\xc3\xb6ksist\xc3\xa4, paljastui Kiinassa vuonna 2018.\n_START_SECTION_\nV\xc3\xa4\xc3\xa4renn\xc3\xb6s ja v\xc3\xa4\xc3\xa4rent\xc3\xa4j\xc3\xa4\n_START_PARAGRAPH_\nTaidev\xc3\xa4\xc3\xa4renn\xc3\xb6ksell\xc3\xa4 tarkoitetaan professori Aimo Reitalan mukaan kuvaamataiteen tuotetta, joka on petostarkoituksessa siten valmistettu tai muutettu, ett\xc3\xa4 sit\xc3\xa4 pidett\xc3\xa4isiin toisen taiteilijan tekem\xc3\xa4n\xc3\xa4 tai toiselta ajalta per\xc3\xa4isin olevana kuin se todellisuudessa on._NEWLINE_Kopiot, replikat, reproduktiot ja pastissit eiv\xc3\xa4t v\xc3\xa4ltt\xc3\xa4m\xc3\xa4tt\xc3\xa4 ole v\xc3\xa4\xc3\xa4renn\xc3\xb6ksi\xc3\xa4, mutta luvallisen reproduktion ja v\xc3\xa4\xc3\xa4renn\xc3\xb6ksen raja on ep\xc3\xa4selv\xc3\xa4. Esimerkiksi Auguste Rodinin alkuper\xc3\xa4isist\xc3\xa4 muoteista valetut veistokset eiv\xc3\xa4t olleet v\xc3\xa4\xc3\xa4renn\xc3\xb6ksi\xc3\xa4 ennen kuin Guy Hain signeerasi ne Rodinin valimon alkuper\xc3\xa4isiksi tuotteiksi._NEWLINE_V\xc3\xa4\xc3\xa4renn\xc3\xb6ksen omistaminen ei ole rikos, kuten ei my\xc3\xb6sk\xc3\xa4\xc3\xa4n kopion tekeminen. Rikos tapahtuu vasta kun v\xc3\xa4\xc3\xa4renn\xc3\xb6st\xc3\xa4 myyd\xc3\xa4\xc3\xa4n tai muulla tavalla k\xc3\xa4ytet\xc3\xa4\xc3\xa4n hyv\xc3\xa4ksi. Rikos on tapahtunut, jos ty\xc3\xb6ss\xc3\xa4 ollut selv\xc3\xa4 kopio-merkki on otettu pois, jos v\xc3\xa4\xc3\xa4renn\xc3\xb6ksen omistajalla on tarkoitus myyd\xc3\xa4 teos aitona, jos myyj\xc3\xa4 myy teoksen aitona vaikka tiet\xc3\xa4\xc3\xa4kin teoksen v\xc3\xa4\xc3\xa4renn\xc3\xb6kseksi, jos ty\xc3\xb6 myyd\xc3\xa4\xc3\xa4n v\xc3\xa4\xc3\xa4r\xc3\xa4ll\xc3\xa4 nimell\xc3\xa4, tai jos ty\xc3\xb6 myyd\xc3\xa4\xc3\xa4n siten, ett\xc3\xa4 sen voisi sekoittaa toisen taiteilijan ty\xc3\xb6h\xc3\xb6n. V\xc3\xa4\xc3\xa4rent\xc3\xa4miseen osallistuvat siis itse v\xc3\xa4\xc3\xa4rennetyn teoksen valmistajan lis\xc3\xa4ksi my\xc3\xb6s henkil\xc3\xb6, joka yritt\xc3\xa4\xc3\xa4 myyd\xc3\xa4 jotain taideteosta jonakin mit\xc3\xa4 se ei ole nostaakseen sen arvoa, sek\xc3\xa4 henkil\xc3\xb6, joka tunnistaa hallussaan pit\xc3\xa4m\xc3\xa4n teoksen v\xc3\xa4\xc3\xa4renn\xc3\xb6kseksi mutta myy sit\xc3\xa4 kuitenkin aitona._NEWLINE_Taiderikollisuuden tutkijan Noah Charneyn mukaan raha on v\xc3\xa4\xc3\xa4rent\xc3\xa4jille vain toisarvoinen houkutin. Useimmat v\xc3\xa4\xc3\xa4rent\xc3\xa4j\xc3\xa4t ovat taiteilijoita, joiden ei onnistunut saada arvostusta omille alkuper\xc3\xa4isille t\xc3\xb6illeen. Se katkeroitti heid\xc3\xa4t, joten he ryhtyiv\xc3\xa4t passiivis-aggressiiviseen kostoon alkamalla v\xc3\xa4\xc3\xa4rent\xc3\xa4\xc3\xa4 taidetta.\n_START_SECTION_\nV\xc3\xa4\xc3\xa4rent\xc3\xa4j\xc3\xa4n toimintatavat\n_START_PARAGRAPH_\nTaideteoksen v\xc3\xa4\xc3\xa4rent\xc3\xa4minen on vaikea ja monivaiheinen ty\xc3\xb6, joka vaatii huolellisuutta. Ep\xc3\xa4onnistumisesta voi seurata kiinnij\xc3\xa4\xc3\xa4minen ja tuomio._NEWLINE_V\xc3\xa4\xc3\xa4rent\xc3\xa4j\xc3\xa4 etsii samanlaisen pohjakankaan tai paperin kuin mit\xc3\xa4 taiteilija k\xc3\xa4ytti sek\xc3\xa4 valitsee ajanmukaisen kehyksen ja kiinnityksen. H\xc3\xa4nen t\xc3\xa4ytyy my\xc3\xb6s tiet\xc3\xa4\xc3\xa4, milloin taiteilija k\xc3\xa4ytti ep\xc3\xa4tavanomaista pohjaa. V\xc3\xa4\xc3\xa4rent\xc3\xa4j\xc3\xa4 rajaa kankaasta sen kokoisen, jota taiteilija kyseisen\xc3\xa4 ajanjaksona yleisesti k\xc3\xa4ytti._NEWLINE_Aiheekseen v\xc3\xa4\xc3\xa4rent\xc3\xa4j\xc3\xa4 valitsee yleens\xc3\xa4 taiteilijan tuotannosta sellaisen, joka on helppo v\xc3\xa4\xc3\xa4rent\xc3\xa4\xc3\xa4. Koska taiteilijan kalleimmalta kaudelta per\xc3\xa4isin olevat teokset ovat tunnettuja, v\xc3\xa4\xc3\xa4rent\xc3\xa4j\xc3\xa4 usein valitsee aikakauden, josta voisi ilmaantua aikaisemmin piilossa ollut ty\xc3\xb6. V\xc3\xa4\xc3\xa4rent\xc3\xa4j\xc3\xa4 j\xc3\xa4ljittelee taiteilijan maneereita ja pyrkii v\xc3\xa4ltt\xc3\xa4m\xc3\xa4\xc3\xa4n omiaan. H\xc3\xa4n k\xc3\xa4ytt\xc3\xa4\xc3\xa4 samanlaisia siveltimenvetoja, joita taiteilija kyseisen\xc3\xa4 aikakautena k\xc3\xa4ytti, ja pyrkii v\xc3\xa4ltt\xc3\xa4m\xc3\xa4\xc3\xa4n j\xc3\xa4ykkyytt\xc3\xa4._NEWLINE_V\xc3\xa4\xc3\xa4rent\xc3\xa4j\xc3\xa4 k\xc3\xa4ytt\xc3\xa4\xc3\xa4 vain sellaisia v\xc3\xa4rej\xc3\xa4 sek\xc3\xa4 pohjustus- ja sideaineita, joita taiteilijakin k\xc3\xa4ytti, sek\xc3\xa4 samoja sekoituksia ja maalinpaksuuksia. Saadakseen maalauksen n\xc3\xa4ytt\xc3\xa4m\xc3\xa4\xc3\xa4n vanhalta v\xc3\xa4\xc3\xa4rent\xc3\xa4j\xc3\xa4 voi k\xc3\xa4ytt\xc3\xa4\xc3\xa4 monenlaisia menetelmi\xc3\xa4, kuten teepusseja, kuumentamista tai likaamista. H\xc3\xa4nen t\xc3\xa4ytyy hallita etenkin patinan lis\xc3\xa4\xc3\xa4minen teokseen ja kehyksiin. H\xc3\xa4n saattaa my\xc3\xb6s vaurioittaa teosta saadakseen sen n\xc3\xa4ytt\xc3\xa4m\xc3\xa4\xc3\xa4n todellista vanhemmalta._NEWLINE_V\xc3\xa4\xc3\xa4rent\xc3\xa4j\xc3\xa4t joskus signeeraavat teoksena taiteilijan nimell\xc3\xa4 ja tyylill\xc3\xa4, mutta joskus syytteiden v\xc3\xa4ltt\xc3\xa4miseksi j\xc3\xa4tt\xc3\xa4v\xc3\xa4t signeerauksen pois._NEWLINE_V\xc3\xa4\xc3\xa4rent\xc3\xa4j\xc3\xa4 kehitt\xc3\xa4\xc3\xa4 teokselleen mahdollisimman oikealta kuulostavan ja vaikeasti selvitett\xc3\xa4v\xc3\xa4n taustatarinan, provenienssin. H\xc3\xa4n hankkii teokselle aitoustodistuksen, joka on joskus toisen samankaltaisen teoksen aitoustodistus. V\xc3\xa4\xc3\xa4renn\xc3\xb6s voi menn\xc3\xa4 paremmin l\xc3\xa4pi, jos se esitell\xc3\xa4\xc3\xa4n aitojen teosten rinnalla.\n_START_SECTION_\nEniten v\xc3\xa4\xc3\xa4rennetyt taiteilijat\n_START_PARAGRAPH_\nMaailmalla eniten v\xc3\xa4\xc3\xa4rennettyj\xc3\xa4 taiteilijoita ovat Jean-Baptiste Camille Corot, Honor\xc3\xa9 Daumier, Vincent van Gogh, Auguste Rodin, Frederic Remington, Kazimir Malevit\xc5\xa1, Amedeo Modigliani, Maurice Utrillo ja Salvador Dal\xc3\xad. Lis\xc3\xa4ksi paljon on v\xc3\xa4\xc3\xa4rennetty Pablo Picasson, Marc Chagallin, Salvador Dal\xc3\xadn ja Andy Warholin grafiikkaa._NEWLINE_Suomessa useimmin v\xc3\xa4\xc3\xa4rennettyihin taiteilijoihin kuuluvat Ivan Aivazovski, Ilja Repin, Albert Edelfelt, Konstantin Korovin, Helene Schjerfbeck, Eero J\xc3\xa4rnefelt, Akseli Gallen-Kallela, Hugo Simberg, Eero Nelimarkka, Onni Oja, Unto Koistinen, Nikolai Lehto, Elvi Maarni, Aimo Kanerva, Reidar S\xc3\xa4rest\xc3\xb6niemi ja Ilkka Lammi. Luettelossa on paljon ven\xc3\xa4l\xc3\xa4isi\xc3\xa4 taiteilijoita, sill\xc3\xa4 heid\xc3\xa4n teoksiaan on Suomessa myyty paljon. Maalausten ja veistosten ohella esimerkiksi Timo Sarpanevan lasiteoksia on v\xc3\xa4\xc3\xa4rennetty, viel\xc3\xa4p\xc3\xa4 enemm\xc3\xa4n kuin niit\xc3\xa4 alun perin 1950-luvulla valmistettiin.\n_START_SECTION_\nV\xc3\xa4\xc3\xa4renn\xc3\xb6sten myynti\n_START_PARAGRAPH_\nV\xc3\xa4\xc3\xa4rent\xc3\xa4j\xc3\xa4 voi myyd\xc3\xa4 teoksensa itsekin, mutta yleens\xc3\xa4 h\xc3\xa4n toimii yhteisty\xc3\xb6ss\xc3\xa4 taidekauppiaan kanssa. Taidekauppiaalla on hyv\xc3\xa4t kontaktit ostovoimaisiin ker\xc3\xa4ilij\xc3\xb6ihin, h\xc3\xa4n tuntee taidemarkkinat, ja h\xc3\xa4n her\xc3\xa4tt\xc3\xa4\xc3\xa4 ostajissa luottamusta. Huutokauppojen kautta kauppias voi saada teokselle julkisuutta ja sen aitoudelle vakuuttavuutta. Niist\xc3\xa4 h\xc3\xa4n voi my\xc3\xb6s l\xc3\xb6yt\xc3\xa4\xc3\xa4 ostajan, jolle myyd\xc3\xa4 lis\xc3\xa4\xc3\xa4 v\xc3\xa4\xc3\xa4renn\xc3\xb6ksi\xc3\xa4. Suurin osa taidev\xc3\xa4\xc3\xa4renn\xc3\xb6ksist\xc3\xa4 myyd\xc3\xa4\xc3\xa4n kuitenkin hyv\xc3\xa4ss\xc3\xa4 uskossa tiet\xc3\xa4m\xc3\xa4tt\xc3\xa4 niit\xc3\xa4 v\xc3\xa4\xc3\xa4renn\xc3\xb6ksiksi._NEWLINE_On v\xc3\xa4itetty, ett\xc3\xa4 jotkut taidekauppiaat ja taidehuutokaupat hyv\xc3\xa4ksyisiv\xc3\xa4t v\xc3\xa4\xc3\xa4renn\xc3\xb6ksi\xc3\xa4 ja myisiv\xc3\xa4t niit\xc3\xa4 eteenp\xc3\xa4in saadakseen voittoa. Taidekauppiaat ovat saattaneet my\xc3\xb6s palauttaa v\xc3\xa4\xc3\xa4renn\xc3\xb6ksen hiljaisuudessa ja antaa siten uuden mahdollisuuden sen myymiseen toisaalla. Esimerkiksi englantilainen taidekauppias John Drewe teki aitoustodistuksia kumppaninsa tekemist\xc3\xa4 v\xc3\xa4\xc3\xa4renn\xc3\xb6ksist\xc3\xa4, ja toimitti niist\xc3\xa4 kuvia arvovaltaisten taideinstituutioiden arkistoihin. Asiantuntijat ja taideinstituutiot voivat olla haluttomia tunnustamaan erehdyksens\xc3\xa4.\n_START_SECTION_\nV\xc3\xa4\xc3\xa4renn\xc3\xb6ksen paljastaminen\n_START_PARAGRAPH_\nMoni v\xc3\xa4\xc3\xa4renn\xc3\xb6s on heikkolaatuinen, ja asiantuntijan on helppo silm\xc3\xa4m\xc3\xa4\xc3\xa4r\xc3\xa4isesti tunnistaa se v\xc3\xa4\xc3\xa4renn\xc3\xb6kseksi. Joskus ty\xc3\xb6 on jollain tavalla v\xc3\xa4\xc3\xa4r\xc3\xa4n n\xc3\xa4k\xc3\xb6inen tai huonolaatuinen verrattuna v\xc3\xa4itetyn tekij\xc3\xa4n oikeisiin t\xc3\xb6ihin. Teoksessa voi esimerkiksi olla piirteit\xc3\xa4, joita v\xc3\xa4itetyn taiteilijan t\xc3\xb6iss\xc3\xa4 ei ajoituksen mukaisena ajankohtana ollut. Teokseen voi olla kuvattu anakronismeja eli yksityiskohtia, joita v\xc3\xa4itettyn\xc3\xa4 ajankohtana ei viel\xc3\xa4 ollut olemassa tai k\xc3\xa4yt\xc3\xb6ss\xc3\xa4, kuten tietynlaisia vaatekappaleita._NEWLINE_Ty\xc3\xb6n takana voi olla lappuja, joista n\xc3\xa4kyy, miss\xc3\xa4 ty\xc3\xb6 on ollut n\xc3\xa4ytteill\xc3\xa4. V\xc3\xa4\xc3\xa4renn\xc3\xb6ksi\xc3\xa4 myyd\xc3\xa4\xc3\xa4n usein alihinnalla, ja niiden provenienssia voi olla vaikea todistaa. V\xc3\xa4\xc3\xa4renn\xc3\xb6s saattaa olla osittain rikki, mik\xc3\xa4 on ep\xc3\xa4ilytt\xc3\xa4v\xc3\xa4\xc3\xa4, jos teos oikeasti olisi arvokas._NEWLINE_Tutkittava teos pyrit\xc3\xa4\xc3\xa4n yhdist\xc3\xa4m\xc3\xa4\xc3\xa4n v\xc3\xa4itettyyn taiteilijaan, eli attribuoimaan. Koska jokaisella taiteilijalla on oma tapansa tehd\xc3\xa4 taidetta, tutkittavasta ty\xc3\xb6st\xc3\xa4 etsit\xc3\xa4\xc3\xa4n merkkej\xc3\xa4 taiteilijan ty\xc3\xb6lle ominaisista yksityiskohdista. T\xc3\xa4llaisia voivat olla esimerkiksi taiteilijan tapa maalata k\xc3\xa4si\xc3\xa4, kasvoja tai drapeerausta. Attribuointiin kuuluu my\xc3\xb6s olemassa olevien dokumenttien tutkiminen. Teoksen tyyli ja tausta kartoitetaan vertaamalla sit\xc3\xa4 saman taiteilijan muihin saman aikakauden teoksiin. _NEWLINE_Parhaiden v\xc3\xa4\xc3\xa4renn\xc3\xb6sten paljastamisessa joudutaan k\xc3\xa4ytt\xc3\xa4m\xc3\xa4\xc3\xa4n edistyneit\xc3\xa4 menetelmi\xc3\xa4. Teknisten tutkimusten kehittyminen on huomattavasti vaikeuttanut taiteen v\xc3\xa4\xc3\xa4rent\xc3\xa4mist\xc3\xa4 ja v\xc3\xa4\xc3\xa4rennetyn taiteen myymist\xc3\xa4. Koska tekninen tutkimus on kallista, sit\xc3\xa4 tehd\xc3\xa4\xc3\xa4n vain museokelpoisille, arvokkaille taideteoksille._NEWLINE_Pinta-analyysiss\xc3\xa4 k\xc3\xa4ytet\xc3\xa4\xc3\xa4n erilaisia valoja ja hiukkaskiihdytint\xc3\xa4, eik\xc3\xa4 teoksesta oteta n\xc3\xa4ytett\xc3\xa4. N\xc3\xa4yteanalyysiss\xc3\xa4 teoksesta otetaan n\xc3\xa4yte yleens\xc3\xa4 n\xc3\xa4yteruiskulla. Nykyisin k\xc3\xa4ytett\xc3\xa4vi\xc3\xa4 teknisi\xc3\xa4 tutkimuskeinoja ovat esimerkiksi ultraviolettilamppu, infrapunalamppu, r\xc3\xb6ntgenkuva, stereomikroskooppi, tutkimusmikroskooppi, r\xc3\xb6ntgenfluoresenssi, r\xc3\xb6ntgendiffraktio, aktivointianalyysi, autoradiografia, lasermikroanalyysi, pyyhk\xc3\xa4isyelektronimikroskooppi, massaspektrometri, vuosilustoanalyysi, valokuvamikrografia sek\xc3\xa4 r\xc3\xb6ntgen- ja gammas\xc3\xa4teily._NEWLINE_Kemiallisessa tutkimuksessa voi paljastua, ett\xc3\xa4 v\xc3\xa4\xc3\xa4rent\xc3\xa4j\xc3\xa4 on k\xc3\xa4ytt\xc3\xa4nyt eri v\xc3\xa4rej\xc3\xa4 kuin v\xc3\xa4itetyll\xc3\xa4 taiteilijalla on ollut tapana. Joskus v\xc3\xa4\xc3\xa4rent\xc3\xa4j\xc3\xa4n k\xc3\xa4ytt\xc3\xa4mi\xc3\xa4 aineita ei ollut viel\xc3\xa4 keksittyk\xc3\xa4\xc3\xa4n teoksen v\xc3\xa4itettyn\xc3\xa4 maalausajankohtana. Todellisen tekoajankohdan voi paljastaa se, ett\xc3\xa4 v\xc3\xa4ripigmenttien, lakkojen ja sideaineiden yhdist\xc3\xa4misest\xc3\xa4 seuraavat kemialliset reaktiot ilman ja valon kanssa ovat ajan my\xc3\xb6t\xc3\xa4 muuttaneet teoksen ulkon\xc3\xa4k\xc3\xb6\xc3\xa4 tietyll\xc3\xa4 tavalla. V\xc3\xa4rin kuivuminen voi my\xc3\xb6s vied\xc3\xa4 vuosia, joten sis\xc3\xa4lt\xc3\xa4 kosteasta maalista paljastuu, ett\xc3\xa4 maalaus ei niin vanha kuin v\xc3\xa4itet\xc3\xa4\xc3\xa4n.\n_START_SECTION_\nMuseot ja v\xc3\xa4\xc3\xa4renn\xc3\xb6kset\n_START_PARAGRAPH_\nKansainv\xc3\xa4lisen museoliiton ICOMin eettisiss\xc3\xa4 s\xc3\xa4\xc3\xa4nn\xc3\xb6iss\xc3\xa4 museoille todetaan, ett\xc3\xa4 niiden on noudatettava asianmukaista huolellisuutta esineen koko historian selvitt\xc3\xa4miseksi siit\xc3\xa4 l\xc3\xa4htien, kun se on l\xc3\xb6ydetty tai valmistettu. Provenienssia vailla olevan aineiston esittelyst\xc3\xa4 todetaan, ett\xc3\xa4:_NEWLINE_\xc2\xbbMuseoiden tulee v\xc3\xa4ltt\xc3\xa4\xc3\xa4 asettamasta n\xc3\xa4ytteille tai muuten hy\xc3\xb6dynt\xc3\xa4m\xc3\xa4st\xc3\xa4 aineistoa, jonka alkuper\xc3\xa4 on kyseenalainen tai tuntematon. Niiden tulee tiedostaa, ett\xc3\xa4 t\xc3\xa4m\xc3\xa4 voidaan tulkita kulttuuriomaisuuden laittoman kaupan hyv\xc3\xa4ksymiseksi ja rohkaisemiseksi.\xc2\xbb _NEWLINE_()\n_START_SECTION_\nTaidev\xc3\xa4\xc3\xa4renn\xc3\xb6kset Suomessa\n_START_PARAGRAPH_\nAlkuvuodesta 2012 asiantuntijat arvioivat, ett\xc3\xa4 jopa viidesosa vanhasta taiteesta, joka on Suomen markkinoilla on v\xc3\xa4\xc3\xa4rennetty\xc3\xa4. Ammattirikolliset ovat tulleet mukaan taidemarkkinoille. He saattavat kirist\xc3\xa4\xc3\xa4 ja uhkailla yksityishenkil\xc3\xb6it\xc3\xa4, jotta n\xc3\xa4m\xc3\xa4 eiv\xc3\xa4t esimerkiksi ilmoittaisi v\xc3\xa4\xc3\xa4rennetyst\xc3\xa4 taiteesta._NEWLINE_Risto Lohi keskusrikospoliisista sanoo viimeaikaisissa tutkinnoissa todetun, ett\xc3\xa4 v\xc3\xa4\xc3\xa4rennetyn taiteen reitit ovat muuttuneet kansainv\xc3\xa4lisemmiksi. Suomeen tulee Ruotsin kautta eurooppalaista taidetta ja Ven\xc3\xa4j\xc3\xa4lt\xc3\xa4 ven\xc3\xa4l\xc3\xa4ist\xc3\xa4 taidetta._NEWLINE_Arvotaiteen huutokauppoihin v\xc3\xa4\xc3\xa4renn\xc3\xb6ksi\xc3\xa4 tarjotaan kuitenkin yh\xc3\xa4 harvemmin. Asiantuntijan mukaan syyn\xc3\xa4 t\xc3\xa4h\xc3\xa4n on v\xc3\xa4\xc3\xa4renn\xc3\xb6sten laatu, joka on eritt\xc3\xa4in heikko._NEWLINE_Taidev\xc3\xa4\xc3\xa4renn\xc3\xb6ksiin erikoistuneen helsinkil\xc3\xa4isen rikosylikonstaapeli Jyrki Sepp\xc3\xa4l\xc3\xa4n mukaan Suomessa suosituin tapa tehd\xc3\xa4 v\xc3\xa4\xc3\xa4renn\xc3\xb6ksi\xc3\xa4 ei ole uusien versioiden maalaaminen, vaan pelk\xc3\xa4n signeerauksen vaihtaminen. Taiderikolliset hankkivat kirpputoreilta tai syrj\xc3\xa4kylien huutokaupoista amat\xc3\xb6\xc3\xb6rien maalaamia tauluja, poistavat niist\xc3\xa4 alkuper\xc3\xa4isen signeerauksen ja maalaavat p\xc3\xa4\xc3\xa4lle tunnetun taiteilijan nimen. Teokset ovat siis periaatteessa aitoja, mutta niiden signeeraus on v\xc3\xa4\xc3\xa4rennetty. Sepp\xc3\xa4l\xc3\xa4n mukaan suomalaiset huijarit ovat ostaneet v\xc3\xa4\xc3\xa4renn\xc3\xb6ksiksi sopivia tauluja paljon Ruotsista._NEWLINE_Tutkija Pauliina Laitinen-Laihon mukaan v\xc3\xa4\xc3\xa4renn\xc3\xb6kset myyd\xc3\xa4\xc3\xa4n yleens\xc3\xa4 tarjouksella. Ostajalle tulee kiire p\xc3\xa4\xc3\xa4tt\xc3\xa4\xc3\xa4, kun myyj\xc3\xa4 korostaa, ett\xc3\xa4 kyseess\xc3\xa4 on hyv\xc3\xa4 sijoituskohde, jota harvoin saa n\xc3\xa4in halvalla. P\xc3\xa4\xc3\xa4t\xc3\xb6st\xc3\xa4 voi jouduttaa my\xc3\xb6s se, ett\xc3\xa4 taiteilija on tunnettu ja teoksia on harvoin liikkeell\xc3\xa4. Laitinen-Laihon mukaan huonot v\xc3\xa4\xc3\xa4renn\xc3\xb6kset ovat harmittomia ja johtavat harvoin ket\xc3\xa4\xc3\xa4n harhaan. Ker\xc3\xa4ilij\xc3\xa4t kohtaavat useimmiten keskinkertaisia v\xc3\xa4\xc3\xa4renn\xc3\xb6ksi\xc3\xa4, kun taas laatuv\xc3\xa4\xc3\xa4renn\xc3\xb6kset ovat museoiden ongelma. Laitinen-Laiho kuvailee v\xc3\xa4\xc3\xa4rent\xc3\xa4j\xc3\xa4n pelaavan ajan kanssa. V\xc3\xa4\xc3\xa4rent\xc3\xa4j\xc3\xa4 pelk\xc3\xa4\xc3\xa4 kiinnij\xc3\xa4\xc3\xa4mist\xc3\xa4, mutta toivoo ettei niin k\xc3\xa4y viel\xc3\xa4 h\xc3\xa4nen elinaikanaan. _NEWLINE_Pauliina Laitinen-Laihon mukaan yksityiset myyj\xc3\xa4t ja ker\xc3\xa4ilij\xc3\xa4t vaikenevat ep\xc3\xa4ilyist\xc3\xa4\xc3\xa4n ja k\xc3\xa4rsiv\xc3\xa4t vahinkonsa itsekseen. V\xc3\xa4\xc3\xa4rennetyn teoksen ostajat eiv\xc3\xa4t tied\xc3\xa4 mit\xc3\xa4 tehd\xc3\xa4. Lis\xc3\xa4ksi vastuu on ostajalla, joten syytteen nostaminen ei v\xc3\xa4ltt\xc3\xa4m\xc3\xa4tt\xc3\xa4 auta._NEWLINE_Keskusrikospoliisin Rikosmuseoon Vantaalla on taltioitu 600 v\xc3\xa4\xc3\xa4renn\xc3\xb6st\xc3\xa4. Rikosmuseon amanuenssin Klaus Kaartisen mukaan v\xc3\xa4\xc3\xa4renn\xc3\xb6sten kauppiaat voivat rakentaa asiakkaan luottamusta pitk\xc3\xa4j\xc3\xa4nnitteisesti. Usein heill\xc3\xa4 on my\xc3\xb6s vakuuttava taiteen tuntemus. Kauppias voi myyd\xc3\xa4 ensin aitoja teoksia ja luottamuksen synnytty\xc3\xa4 v\xc3\xa4\xc3\xa4renn\xc3\xb6ksen. Er\xc3\xa4s suomalainen taidekauppias maalautti Thaimaassa \xc3\xb6ljymaalauksia ven\xc3\xa4l\xc3\xa4isten mestarien mukaan, signeerasi ne ja myi ominaan esiintyen taiteilijana.\n_START_SECTION_\nDaliv\xc3\xa4\xc3\xa4renn\xc3\xb6kset vuonna 2004\n_START_PARAGRAPH_\nTaidekauppias Erkki Juhani Minkkinen j\xc3\xa4rjesti Salvador Dal\xc3\xadn satavuotisjuhlan yhteydess\xc3\xa4 Dal\xc3\xad-n\xc3\xa4yttelyn vuonna 2004. Teokset olivat my\xc3\xb6s myynniss\xc3\xa4. Usean ostajan ep\xc3\xa4ilty\xc3\xa4 teoksia v\xc3\xa4\xc3\xa4renn\xc3\xb6ksiksi poliisi ratsasi n\xc3\xa4yttelyn. Tarkemmat tutkimukset osoittivat, ett\xc3\xa4 jopa 80 prosenttia esill\xc3\xa4 ja myynniss\xc3\xa4 olleista teoksista oli v\xc3\xa4\xc3\xa4renn\xc3\xb6ksi\xc3\xa4._NEWLINE_V\xc3\xa4\xc3\xa4renn\xc3\xb6ksiksi paljastui my\xc3\xb6s joukko Joan Mir\xc3\xb3n, Marc Chagallin, Pablo Picasson ja Andy Warholin teoksia.  Poliisikuulusteluissa k\xc3\xa4vi ilmi, ett\xc3\xa4 v\xc3\xa4\xc3\xa4renn\xc3\xb6skauppa oli jatkunut 20 vuotta.\n_START_SECTION_\nW\xc3\xa4in\xc3\xb6 Aaltosen museo 2009\n_START_PARAGRAPH_\nToisinaan esiin nousee ep\xc3\xa4ilyj\xc3\xa4 kokonaisen museon\xc3\xa4yttelyn aitoudesta, kuten k\xc3\xa4vi W\xc3\xa4in\xc3\xb6 Aaltosen museossa Turussa vuonna 2009. N\xc3\xa4yttelyn Ympyr\xc3\xa4 - viiva - piste v\xc3\xa4itettiin sis\xc3\xa4lt\xc3\xa4v\xc3\xa4n teoksia ven\xc3\xa4l\xc3\xa4isen avantgarden tekij\xc3\xb6ilt\xc3\xa4. Kriitikko Otso Kantokorpi kyseenalaisti n\xc3\xa4yttelyn teokset ja k\xc3\xa4ynnisti laajan julkisen keskustelun. Paljastui, ett\xc3\xa4 v\xc3\xa4\xc3\xa4renn\xc3\xb6kset oli salakuljetettu Suomeen jo yli kymmenen vuotta aiemmin ja niit\xc3\xa4 oli kaupiteltu mm. W\xc3\xa4in\xc3\xb6 Aaltosen museon kahvilassa. Ven\xc3\xa4j\xc3\xa4lt\xc3\xa4 saatujen asiantuntijalausuntojen mukaan Alexander Rodtsenkon teokset olivat v\xc3\xa4\xc3\xa4renn\xc3\xb6ksi\xc3\xa4. Kuvataiteilija ja tutkija Jyrki Siukonen totesi saman Vladimir Tatlinin nimiss\xc3\xa4 esitetyist\xc3\xa4 teoksista. Taidehistorioitsija Elena Basner ja Valtion taidemuseon konservointilaitos antoivat niinik\xc3\xa4\xc3\xa4n lausunnot, jossa teokset todettiin v\xc3\xa4\xc3\xa4rennetyiksi. Seuranneen oikeusprosessin lopputulos kuitenkin oli, ett\xc3\xa4 teokset palautettiin omistajilleen.'